**Mićo Orlandić, Klub poslanika SD i LP**

Poštovani predsjedniče Skupštine,

Poštovani predsjedniče i članovi Vlade,

Kolege poslanici,

Moje pitanje glasi:

Kakva je ocjena Vlade u pogledu ocjene napretka Crne Gore u ovogodišnjem Izvještaju o napretku Evropske komisije i koji su prioriteti po oblastima u narednom periodu?

**OBRAZLOŽENJE:**

Ovogodišnji Izvještaj o napretku je pokazao da je Crna Gora sa 30 otvorenih poglavlja lider u procesu evropske integracije u regionu Zapadnog Balkana. Samo u prošloj godini smo otvorili 6 novih, privremeno zatvorili jedno poglavlje. Izvještaj je dodatni podsticaj i odgovornost za Crnu Goru, a ohrabrujuća je poruka evropskih zvaničnika da je Crna Gora napredovala, te da je naš region dio Evrope i da će biti u EU.

Osvrćući se na posebne djelove izvještaja, ohrabrujuće je da smo dobili ocjenu dobar progres u pogledu reforme javne uprave, kao i u oblasti poljoprivrede i ruralnog razvoja.

Takođe, Izvještaj Komisije u dijelu obrazovanja je veliki podstrek i dokaz truda koji je u prethodnom periodu uložen u obrazovnu reformu i obrazovanje uopšte. Poseban naglasak je stavljen na upisnu politiku u obrazovnom sistemu i primjenu programa koji se baziraju na ishodima učenja, koji su dobili dobru ocjenu. Aktivnosti poput smanjenja broja učenika u odjeljenjima, uvođenja besplatnih studija, 25 odsto praktične nastave na fakultetima i formiranja Agencije za kontrolu kvaliteta visokog obrazovanja, a koje su pomenute u Izvještaju su dobra smjernica za dalje djelovanje Crne Gore u ovoj oblasti.

Socijaldemokrate očekuju da će Vlada u narednom periodu sve svoje kapacitete usmjeriti na sprovođenje potrebnih mjera kako bi Crna Gora ubrzo prešla u zahtjevniju fazu zatvaranja pregovaračkih poglavlja.

Molim Vas da mi odgovor dostavite i u pisanoj formi.

**ODGOVOR:**

Uvaženi poslaniče Orlandiću,

Najprije, zahvaljujem što ste postavili pitanje koje daje priliku da sa javnošću još jednom podijelim viđenje Izvještaja Evropske Komisije o napretku Crne Gore. Niti imamo aktuelnijeg pitanja, niti na strateškom nivou imamo važnije obaveze od procesa pristupanja Evropskoj uniji.

Podsjetio bih da je ovo prvi Izvještaj o Crnoj Gori u mandatu ove Vlade, te stoga njegova važnost biva još veća, jer predstavlja svojevrstan presjek svega onoga što je Vlada do sada uradila, ali i najavu onoga što treba da uradi u narednom periodu.

Izvještaj jasno ukazuje da nema dileme da je Crna Gora lider u Regionu, te da su reforme koje se sprovode okrenute u pravom smjeru. Tome svjedoči činjenica da Evropska Komisija konstatuje da je u prethodnom periodu otvoreno čak 6 pregovaračkih poglavlja, i da je jedno privremeno zatvoreno, uzimajući u obzir napredak ne samo u tim poglavljima, već i u vladavini prava, i to u skladu sa novim pristupom Brisela toj ključnoj oblasti.

Upravo ova činjenica odlučno demantuje sve one koji su mislili da se može usporiti ili zaustaviti naš put ka Evropskoj Uniji. Poslata je i jasna poruku građanima ko se brine o njihovim interesima, i ko je partner Briselu u tom procesu. U jednom i u drugom slučaju to je Vlada i Skupština i drugi državni organi koji vode ovaj proces. Ali ovaj detalj istovremeno ukazuje i na one pojave i snage u Crnoj Gori, koje pojedinačne interese stavljaju ispred interesa građana i Države.

Dokument o kojem govorimo, pokazao je jasno da je politika koju je Vlada vodila u prethodnom periodu, ne samo odgovorna, već i efektivna, i da ona daje mjerljive rezultate. Evropska komisija konstatuje značajan doprinos Crne Gore regionalnoj stabilnosti kroz stoprocentno komplementarnu spoljnu i bezbjednosnu politiku onoj koju vodi Evropska unija.

Odličan primjer su i konkretne ocjene koje su konstatovane i u ispunjenju ekonomskih kriterijuma za članstvo, kroz finansijsku i fiskalnu konsolidaciju i rekordni rast bruto domaćeg proizvoda. Takođe, evidentan je i značajan napredak u reformi javne uprave koju smo projektovali kao servis građana, ali i u oblasti poljoprivrede i ruralnog razvoja i bezbjednosti hrane.

O napretku Crne Gore, mjereno po poglavljima, i planovima za naredni period, čuli ste na konferenciji za medije koju smo imali odmah po objavljivanju Izvještaja. Stoga ovdje neću izlagati detalje, jer je javnost to registrovala, ali ću našim građanima i poslanicima dodatno ukazati na koji način ćemo se odnijeti prema preporukama iz samog dokumenta, jer ih Vlada doživljava kao jasne smjernice za dalji rad i napredak na svom evropskom putu.

Smjernice koje su date kroz Izvještaj, ove godine su detaljnije upravo zbog činjenice da je Crna Gora zemlja koja je najviše odmakla u procesu pregovaranja. To istovremeno znači da se naša zemlja značajno primakla članstvu u Uniji, i tu činjenicu ne treba prećutkivati.

Imajući pristupanje Evoropskoj uniji u vrhu agende, i tretirajući ga kao prioritet vanjske politike, Vlada je posvećeno i unaprijed identifikovala pravce daljeg rada, ne čekajući objavu Izvještaja Evropske Komisije.

To znači da smo gotovo sve potrebe i aktivnosti na ovom planu već planirali u Srednjoročnom, ali i u godišnjem Programu rada Vlade, kao i u Programu pristupanja Crne Gore.

Ovo jasno govori i o odgovornosti Vlade, i njenoj posvećenosti prije svega poboljšanju uslova života svih građana, kroz približavanje evropskom prosjeku životnog standarda.

Podsjetiću da zahvaljujući brojnim sprovedenim reformama, naši građani imaju ista prava kao građani Evropske unije. Kvalitetnija hrana, bezbjedniji proizvodi na tržištu, sigurnije i stabilnije komunikacije i saobraćajna povezanost, modernizovane škole i bolnice, osnaženi organi za sprovođenje zakona – samo su neke od prednosti koje nam je dosadašnji put ka Evropskoj uniji donio, a koje već osjećamo u praksi.

Naši građani ne čekaju duge redove za vize za odlazak u zemlje Šengen zone, naši studenti koriste mobilnost u obrazovanju i usavršavaju se u evropskim centrima, prenoseći stečeno znanje u Crnoj Gori. Naši privrednici dobijaju finansijsku podršku za osnaživanje svog biznisa i otvaranje novih radnih mjesta koristeći najbolje prakse i nove vještine. Upravo to jasno i snažno govori da smo na pravom putu!

A već do kraja ove godine imaćemo još bolje rezultate, otvoriti preostale pregovaračke pozicije, ispuniti privremena mjerila u 23. i 24. poglavlju, i steći internu spremnost za privremeno zatvaranje poglavlja.

Uvaženi poslaniče,

Uvjeravam vas da će odnos Vlade prema ovim pitanjima biti sveobuhvatan, odgovoran i u interesu građana. A na tom putu su nam potrebni partneri, i mi ih imamo u svim granama vlasti.

Iskoristio bih priliku da pozovem sve one koji mogu doprinijeti evropskom opredjeljenju naše zemlje, da djelujemo zajednički i u interesu građana i Države. Jer se ovo ne tiče samo Vlade i koalicije koja je konstituiše, već se radi o procesu svih snaga u crnogorskom društvu.

Stoga ukazujem i na potrebu povratka opozicije institucionalnom djelovanju, kako bismo unaprijedili izborni okvir u skladu sa onim što je konstatovano i u ovom Izvještaju. Takođe, pozivam organizacije nevladinog i civilnog sektora da podršku za zajednički i konstruktivan rad ne traže na drugim adresama pored ovih legitimnih i domaćih!

Vrata mog Kabineta, i vrata Vlade uvijek su otvorena i za nih, i za zainteresovane pojedince, ali i za sve građane. Pozivam ih da sjednemo za isti sto i razmotrimo dalje mogućnosti saradnje na putu koji je zajednički, i cilju koji je građanski, društveni i državni.

Jedino takav pristup i takav put dovešće Crnu Goru gdje joj je mjesto, a njene građane učiniti bogatijim i zadovoljnim u svojoj evropskoj kući, nadam se uskoro.

Hvala vam na pažnji.